Planne vir jou agterplaas (of balkon) | SARIE
Planne vir jou agterplaas (of balkon)	deur Anita Rossouw and Lounette Fourie
'n Agterplaas kan maklik die lelike eendjie van die huis word. Maak dit mooi en funksioneel, omskep dit in 'n speelplek en tuin of selfs 'n ekstra badkamer.
1. Die piepklein agterplaas is in 'n lowergroen lushof omskep met rankplante teen die grensmure – die bure se groot boom wat oorleun help ook – en naby die kombuis is plantbokse teen die muur gemonteer vir kruieplante. Afgevlakte sement is as vloer gegooi met 'n smal bedding rondom vir rankplante en struike.
2. 'n Skoensak word 'n lekker kruietuin teen jou agterplaas- of balkonmuur. Onthou net om dit elke dag water te gee. Plaas die plantpotte waarin jy dit gekoop het in die individuele sakkies.
3. Installeer 'n stort in jou agterplaas. En plant welige rankplante daarom. Dis 'n koel lafenis op 'n warm dag.
4. Kies mooi houers om jou vetplante in te plant, soos hierdie glashouers.
5. Gebruik 'n afvalplankie en kap 3 spykers deur die hout, eweredig gespasieer. Druk vrugte of 'n saadbal daarop vas om voëls te lok.